VĒSTULES PROJEKTS

**Biedrības „Par zaļu Pierīgu”**

**pārstāvim A.Zariņa kungam**

*Par informācijas pieprasījumu*

Godājamais A.Zariņa kungs

Tautsaimniecības, agrārās, vides un reģionālās attīstības komisija, diskutējot par Latvijas ostu darbības efektivitāti, aicināja Satiksmes ministriju piesaistīt Pasaules Bankas tehnisko ekspertu grupu, lai nodrošinātu pēc iespējas plašāku pētījumu par ostu darbību. Atsaucoties uz Tautsaimniecības, agrārās, vides un reģionālās attīstības komisijas ierosinājumu, Satiksmes ministrija 2012.gada 22.jūnijā vērsās pie Pasaules Bankas Centrāleiropas un Baltijas valstu reģionālā biroja Polijā, Varšavā, ar aicinājumu izvērtēt iespējamo sadarbību visaptveroša pētījuma izstrādei par Latvijas ostu darbību. Saņemot pozitīvu Pasaules Bankas atbildi, Satiksmes ministrija kopīgi ar nozares ekspertiem sagatavoja darba uzdevumu.

Atbilstoši Publisko iepirkuma likumam (turpmāk – likums), Satiksmes ministrija vērsās pie Izglītības un zinātnes ministrijas ar lūgumu sniegt viedokli par to, vai šis pētījums var tikt klasificēts kā zinātniskās pētniecības pakalpojums likuma 3.panta pirmās daļas 6.punkta izpratnē. Izglītības un zinātnes ministrija atbildēja, ka plānotais iepirkums var tikt uzskatīts par zinātnisku pētījumu, jo darba uzdevumā – tehniskajā specifikācijā norādītais atbilst Zinātniskā likuma 1.pantā sniegtajai zinātniskās darbības un pētniecības definīcijai. Papildus Zinātnes un izglītības ministrija norādīja, ka Pasaules Banka ir kompetenta, lai veiktu kvalitatīvu un zinātnisku pētījumu par Latvijas ostu pārvaldību un konkurētspēju.

2012.gada 20.decembra noslēgtā līguma starp Pasaules Banku un Satiksmes ministriju pielikuma 8.punkts paredz, ka līgums var tikt publiskots pēc abu pušu rakstiski apliecinātas piekrišanas. Ņemot vērā Jūsu pārstāvētās biedrības lūgumu, Satiksmes ministrija ir vērsusies pie Pasaules Bankas ar lūgumu publiskot līgumu. Satiksmes ministrija šobrīd gaida Pasaules Bankas rakstisku apliecinājumu. Līdzko tiks saņemts Pasaules Bankas viedoklis, Satiksmes ministrija informēs Jūsu pārstāvēto biedrību.

Ar cieņu,

ministru prezidents Valdis Dombrovskis

28.05.2013 11:04

260

S.Dadzīte

67083886, Sintija.Dadzite@fm.gov.lv